गैर भाजपा-गैर कांग्रेसी पार्टियों के नेताओं की दिल्ली में मुलाकात से तीसरे मोर्चे की चर्चा फिर शुरू हो गई है। इस पहल में दो नई बातें हैं। पहली यह कि वाम दल इसमें शामिल नहीं हैं और दूसरी, बात मोर्चे से उठकर एक पार्टी बनाने की हो रही है। चाहे उत्तर प्रदेश की समाजवादी पार्टी हो या बिहार की जनता दल (यू) और राष्ट्रीय जनता दल या कर्नाटक की जनता दल (सेक्युलर) ये सभी पार्टियां जनता दल से ही निकली हैं। अगर वे एक हो जाती हैं, तो इन पार्टियों के नेताओं की यह घर वापसी होगी। मगर यह इतना आसान नहीं है, न ही जल्दी होने वाला है। इन नेताओं ने तय किया है कि अब से संसद में उनकी पार्टियां एक समूह की तरह काम करेंगी। लोकसभा में तो इन पार्टियों के सांसदों की कुल तादाद 15 है और उनका बहुत असर नहीं होगा, लेकिन राज्यसभा में इनके कुल मिलाकर 25 सांसद हो जाते हैं। राज्यसभा में भाजपा को बहुमत हासिल नहीं है, इसलिए ये 25 सांसद काफी प्रभावशाली हो सकते हैं।